สภาผู้แทนราษฎร เตรียมพิจารณาญัตติขอเปิดอภิปรายทั่วไปโดยไม่ลงมติ ตามรัฐธรรมนูญ มาตรา 152 ต่อเนื่องเป็นวันที่สอง
การประชุมสภาผู้แทนราษฎร ในเวลา 09.00 น. วันนี้ (16 ก.พ.66) เป็นการพิจารณาญัตติขอเปิดอภิปรายทั่วไปโดยไม่ลงมติ ตามรัฐธรรมนูญ มาตรา 152 ต่อเนื่องเป็นวันที่สอง หลังวานนี้(15 ก.พ.66) ประธานได้สั่งพักการประชุมไปเมื่อเวลา 01.30 น. โดยภาพรวมการอภิปรายวัยแรก ฝ่ายค้านเน้นอภิปรายประเด็นเรื่อง การบริหารราชการแผ่นดินที่ล้มเหลว ไม่สามารถก้าวข้ามกับดักรายได้ปานกลาง รวมทั้งปัญหาการทุจริต ยาเสพติด กลุ่มทุนจีนสีเทา พนันออนไลน์ และการเอื้อประโยชน์ให้กับภาคเอกชนและพวกพ้อง ขณะที่รัฐบาล โดย พลเอก ประยุทธ์ จันทร์โอชา นายกรัฐมนตรี ชี้แจงยืนยันว่า รัฐบาลไม่ได้ล้มเหลวในการบริหารประเทศ ซึ่งรัฐบาลได้พลิกโฉมประเทศใหม่ โดยมีการลงทุนในโครงสร้างระบบโครงสร้างพื้นฐานต่างๆ การแก้ปัญหาเศรษฐกิจ และแกปัญหาน้ำอย่างเป็นระบบ รวมทั้งไม่เคยเอื้อประโยชน์ให้กับพวกพ้องอย่างที่กล่าวหา เช่นเดียวกับรัฐมนตรีที่เกี่ยวข้องได้ผลัดเปลี่ยนกันชี้แจงถึงผลสำเร็จและประโยชน์ที่ประชาชนได้รับในการบริหารราชการที่ผ่านมาสำหรับกรอบเวลาการอภิปราย วันนี้ (16 ก.พ.66) กำหนดแล้วเสร็จภายในเวลา 24.00 น.  โดยการใช้เวลาของแต่ละฝ่ายพรรคร่วมฝ่ายค้านเหลือ 12 ชั่วโมง คณะรัฐมนตรีเหลือเวลาตอบชี้แจง 3 ชั่วโมง